  Анжелика Тихонова корреспондент Ижкар 2021-тӥ арын Тотальной диктантлэн шоркарез луыны быгатоз. Со сярысь Ижкар администрацилэн пресс-службаез ивортӥз. 2021-тӥ арын быдэс дуннеын Тотальной диктант 10-тӥ оштолэзе ортчоз. Ӵектослэн валтӥсь караз текстсэ лыдӟыны туала росси писатель Дмитрий Глуховский вуоз Тотальной диктантлэн шоркарез луон понна Россиысь но кунгож сьӧрысь 13 каръёс нюръясько – Ижкар, Томск, Рязань, Нур-Султан, Волгоград, Ярославль, Калининград, Стамбул, Майкоп, Берлин, Саранск, Салехард но Якутск. Удмуртилэн шоркарез понна 10-тӥ оштолэзь пусйымон нунал луэ. Со Ижкарлэн вордӥськем нуналэз, карын корт лэсьтон завод лэсьтыны кутскон нунал. Со сяна, Тотальной диктант татын паскыт вӧлмем акци луэ. Сое Ижкарысь аэропортын, экскурсиослы чаклам трамвайын, йӧскалык пӧрамъёсын кафеын, тӧдьы йырсиё нылкышноослы чеберъяськон студиын но трос мукет интыосын гожъязы ини. Ижкарлэн историез промышленной производствоен юн герӟаськемын. 260 ар ӵоже гинэ кар-завод Ураллэн огез бадӟымез промышленной центрез луиз. Совето вакытэ Ижкарын 12 заводъёс ужазы. Ижкар Тотальной диктантлэн шоркарез сямен мукет «кар-заводъёслы» акцие пыриськыны мылкыд сётӥсь луыны быгатоз. Ми цехъёс но предприятиос куспын «Грамотность как достижение, как рекорд» ӵошатскон ортчытом – индустриализация тема Россиысь тросэзлы каръёслы матын но валамон луоз Елена Мерзлякова, акцилэн Ижкарын координаторезИжкар понна нуналаз одӥг пол куара сётыны  луэ. Со 24-тӥ шуркынмонозь кыстӥськоз. Бӧрысь со нуналэ ик вакчи лыдметэ пырем вить каръёсты шараялозы. Нош вормись карез 2021-тӥ арын 6-тӥ тулыспалэ Тотальной диктантлэн сяме пырем конференцияз быръёзы но ялозы.  Тодэ вайытом, 2020-тӥ арын Тотальной диктантэз нырысьсэ сӥзьыл, 17-тӥ коньывуонэ, гожтӥзы.  Тегъёс: Мерлык Ижкар Удмуртия ӟучкыл  